ANAN ปลื้มนลท.จองซื้อหุ้นกู้ 1 พันลบ.เกลี้ยง สะท้อนความเชื่อมั่นธุรกิจโตระยะยาว
ANAN ปลื้มนลท.จองซื้อหุ้นกู้ 1 พันลบ.เกลี้ยง สะท้อนความเชื่อมั่นธุรกิจโตระยะยาว
19 ส.ค. 2563

ดร.ชัยยุทธ ชุณหะชา ประธานเจ้าหน้าที่สายงานการเงิน บริษัท อนันดา ดีเวลลอปเม้นท์ จำกัด (มหาชน) หรือ ANAN เปิดเผยว่า บริษัทประสบความสำเร็จในการขายหุ้นกู้ด้อยสิทธิที่มีลักษณะคล้ายทุน (Perpetual Bond) จำนวน 1,000 ล้านบาท ผลตอบแทน 5 ปีแรก อยู่ที่ 9.5% ที่เสนอขายให้ผู้ลงทุนสถาบันและผู้ลงทุนรายใหญ่ในช่วงวันที่ 14, 17-18 สิงหาคม 2563 ที่ผ่านมา ตอกย้ำความเชื่อมั่นของนักลงทุนในปัจจัยพื้นฐาน และฐานะการเงินของบริษัทฯ รวมถึงธุรกิจที่มีความแข็งแกร่ง พร้อมเติบโตในระยะยาว โดยความสำเร็จในการออกหุ้นกู้ในครั้งนี้ต้องขอบคุณนักลงทุนทุกท่านที่ให้การสนับสนุน
ทั้งนี้ มีผู้สนใจซื้อหุ้นกู้เต็มจำนวน แสดงให้เห็นถึงความเชื่อมั่นที่มีต่อบริษัท อีกทั้งบริษัทได้เตรียมพร้อมแผนธุรกิจในทุกรูปแบบเพื่อรองรับสถานการณ์ที่เปลี่ยนแปลงรวดเร็ว และพร้อมเติบโตอย่างยั่งยืนในระยะยาว
โดยบริษัทจะนำเงินที่ได้รับจากการออกและเสนอขายหุ้นกู้ในครั้งนี้เพื่อไถ่ถอนชำระคืนหุ้นกู้ด้อยสิทธิลักษณะคล้ายทุนฯ ครั้งที่ 1/2558 ในเดือนสิงหาคม 2563 และบริษัทขอขอบคุณสถาบันการเงิน 5 แห่ง
ประกอบด้วย ธนาคารกรุงไทย ธนาคารกสิกรไทย ธนาคารไทยพาณิชย์ ธนาคารซีไอเอ็มบี ไทย และบริษัทหลักทรัพย์ กรุงไทย ซีมิโก้ จำกัด ในการเป็นผู้จัดการการจำหน่ายหุ้นกู้ครั้งนี้ด้วย
“การออกและเสนอขายหุ้นกู้ของ อนันดาฯ  แก่นักลงทุนในครั้งนี้เป็นจังหวะที่เหมาะสม หลังจากภาวะตลาดเริ่มกลับมาเอื้ออำนวย อีกทั้งอัตราดอกเบี้ยหรือผลตอบแทนการลงทุนในขณะนี้อยู่ในระดับต่ำ ประกอบกับนักลงทุนยังคงมองหาช่องทางการลงทุนในบริษัทที่มีสถานะการเงินที่มั่นคง ทำให้หุ้นกู้ของ อนันดาฯ ได้รับกระแสตอบรับจากนักลงทุนอย่างดี” ดร.ชัยยุทธ กล่าว
นอกจากนี้ ยอดขายและยอดโอนในไตรมาส 2/2563 ที่เพิ่งประกาศออกไป ได้สร้างความเชื่อมั่นของผู้ลงทุนต่อบริษัท โดยยอดขายมีจำนวน 4,918 ล้านบาท ดีกว่าเป้าหมายที่ตั้งไว้ 28% และเติบโตจากไตรมาสก่อนหน้า 13% ด้านยอดโอนมีจำนวน 3,767 ล้านบาท สูงกว่าเป้าหมายที่ตั้งไว้ 15% และเติบโต 7% จากไตรมาสก่อนหน้า
อีกทั้ง ในไตรมาสที่ 3/2563 บริษัทยังมี โครงการคอนโดมิเนียมสร้างเสร็จใหม่พร้อมโอนถึง 5 โครงการ ที่จะรอรับรู้เป็นรายได้เพิ่มเติม ซึ่งจะช่วยผลักดันให้ยอดโอนบรรลุเป้าหมายตามที่วางไว้ในปี 2563 ได้แก่ โครงการแอชตัน อโศก-พระราม 9 โครงการ ไอดีโอ คิว สุขุมวิท 36 โครงการไอดีโอ โมบิ สุขุมวิท อีสต์พอยท์ โครงการ ไอดีโอ รัชดา-สุทธิสาร ขณะที่โครงการ เอลลิโอ สาทร-วุฒากาศ ได้มีการสร้างเสร็จและจะเริ่มโอนเร็วกว่ากำหนดจากไตรมาสที่ 4 เป็นไตรมาสที่ 3 ซึ่งทั้ง 5 โครงการมีมูลค่าโครงการรวมกว่า 21,000 ล้านบาท